**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**ÎN INTERVALUL 10.07.2023, ora 08.00 – 11.07.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 11.07.2023, ora 07.00**

**RÂURI**

Debitele au fost în general în scădere, exceptând cursurile inferioare ale Someșului și Mureșului (aval s.h. Săvârșin), unde au fost în creștere prin propagare și râurile din bazinul hidrografic Vedea, bazinul inferior al Argeșului și pe râurile din Dobrogea, unde au fost relativ staționare.

Creșteri izolate de niveluri și debite s-au înregistrat pe unele râuri din Transilvania și sudul Moldovei, ca urmare a precipitațiilor căzute în interval și propagării.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vișeu, Someș, Crișul Repede, Crișul Alb, Bega, Bârzava, Moravița, Caraş, Olt, bazinul superior și mijlociu al Prahovei, cursurile Mureșului, Jiu, cursurile superioare ale Ialomiței, Prutului, cursul superior și mijlociu al Bistriței și mai mici (sub 30% din normalele lunare) pe râurile din bazinele hidrografice: Iza, Tur, Lăpuş, Crasna, Barcău, Vedea, Bârlad, Rm. Sărat, Jijia și pe râurile din Dobrogea.

În interval au fost emise două **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general în scădere, exceptând cursurile inferioare ale Someșului, Mureșului (aval s.h. Radna), unde vor fi în creştere prin propagare și râurile din bazinul hidrografic Vedea, bazinul inferior al Argeșului și pe râurile din Dobrogea, unde vor fi relativ staționare.

Ca urmare a precipitațiilor prognozate, slabe cantitativ, sunt posibile creșteri de niveluri și debite, pe unele râuri mici din zonele montane, mai ales pe cele din sud-vestul, centrul și nord-estul țării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 10.07 – 11.07.2023 a fost în scădere având valoarea de 4000 m3/s, sub media multianuală a lunii iulie (5350 m3/s).

În aval de Porțile de Fier, debitele au fost în scădere.

Debitul la intrarea în țară (secțiunea Baziaș) va fi în scădere (3800 m3/s).

În aval de Porțile de Fier, debitele vor fi în scădere.

**2.** **Situația meteorologică în intervalul 10.07.2023, ora 09.00 – 11.07.2023, ora 06.00**

**ÎN ŢARĂ**

În cea mai mare parte a țării valorile termice diurne au crescut, vremea devenind mai caldă decât în mod normal la această dată, chiar călduroasă în regiunile vestice și sudice. Cerul a fost variabil, cu înnorări temporare în zonele de deal și de munte, în sud-est, iar noaptea și în vest. Au fost averse în general slabe cantitativ și descărcări electrice local în Moldova, în Bărăgan și izolat în Transilvania, Dobrogea, Banat, Crișana și la munte. Vântul a suflat slab și moderat, cu unele intensificări în Moldova, Dobrogea, estul Transilvaniei și pe crestele montane. Temperaturile maxime s-au situat între 25 de grade la Joseni, Bârnova și Întorsura Buzăului și 35 de grade la București - Filaret. La ora 6 se înregistrau valori termice cuprinse între 8 grade la Miercurea Ciuc și 23 de grade la Timișoara, Șiria și Drobeta-Turnu Severin.

OBSERVAȚII: de ieri de la ora 6 au fost în vigoare 5 atenționări cod galben pentru fenomene meteorologice periculoase imediate, emise după cum urmează: 2 de către SRPV Sibiu, 1 de către SRPV Constanța, 1 de către SRPV Cluj-Napoca și 1 de către SRPV Bacău.

**LA BUCUREŞTI**

Vremea a fost frumoasă, dar a devenit mai caldă decât în mod normal la această dată, cu o temperatură maximă de 33 de grade la Afumați și Băneasa și de 35 de grade la Filaret. Cerul a fost variabil, iar vântul a suflat slab până la moderat. La ora 6 se înregistrau 15 grade la Băneasa, 18 grade la Afumați și 19 grade la Filaret.

**3. Prognoza meteorologică în intervalul 11.07.2023, ora 09.00 – 12.07.2023, ora 09.00**

**ÎN ŢARĂ**

Vremea va fi caldă, călduroasă în regiunile vestice și sudice, unde local va fi caniculă, iar disconfortul termic se va accentua, indicele temperatură-umezeală (ITU) urmând a depăși ușor pragul critic de 80 de unități. Cerul va fi variabil, cu înnorări, averse și descărcări electrice, mai ales după-amiaza și seara, local în zonele montane și submontane, în Transilvania, Moldova și izolat în celelalte regiuni. Punctiform se vor acumula cantități de apă mai însemnate. Vântul va sufla slab și moderat, ziua cu unele intensificări, în sud-vest și la munte, dar de scurtă durată și asociate averselor. Temperaturile maxime se vor încadra în general între 25 și 35 de grade, iar cele minime între 12 și 22 de grade, mai scăzute în depresiunile din estul Transilvaniei spre 10 grade. Izolat, în zonele depresionare, va fi ceață.

**LA BUCUREŞTI**

Vremea va fi călduroasă. Temperatura maximă se va situa în jurul valorii de 33 de grade, iar cea minimă va fi de 17...19 grade. Cerul va fi variabil, temporar cu înnorări după-amiaza și seara, când vor fi posibile averse, descărcări electrice și intensificări de scurtă durată ale vântului.

1. ***CALITATEA APELOR***

Nu s-au înregistrat evenimente deosebite.

***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei a III-a de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei a III-a de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și. treapta a III-a - pentru S.C. AQUAVAS S.A. VASLUI – Sucursala Vaslui din acumularea Solesti.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**